V roku 2016 operácie EFSI, ktoré riadila EIB v rámci okna pre infraštruktúru a inovácie vytvorili EÚ príjem vo výške 16,1 milióna EUR. Z tejto sumy bola v účtovnej závierke EÚ za rok 2016 zaznamenaná pohľadávka vo výške 11 miliónov EUR, ktorá bola na účet EFSI pripísaná v januári 2017. Takéto sumy sa následne vrátia do záručného fondu EFSI ako pripísané príjmy.

Predkladajú sa finančné informácie týkajúce sa EFSI, ktoré sú ďalej rozčlenené do troch častí: 1) finančná situácia záručného fondu EFSI k 31. decembru 2016, 2) operácie EFSI v rámci záruky EÚ, ktoré skupina EIB uskutočnila k 31. decembru 2016 a 3) finančné toky a významné rozpočtové transakcie v roku 2016.

Podľa článku 12 ods. 4 zdroje záručného fondu EFSI spravuje priamo Komisia a investujú sa v súlade so zásadou riadneho finančného hospodárenia, pričom sa dodržiavajú primerané prudenciálne pravidlá.

Podľa článku 12 nariadenia o EFSI záručný fond EFSI predstavuje vankúš likvidity, z ktorého sa v prospech EIB uhrádzajú prostriedky v prípade, že dôjde k uplatneniu záruky EÚ. V súlade s dohodou o EFSI medzi EÚ a EIB sa uplatnenie záruky hradí zo záručného fondu EFSI, ak výška uplatnenia prevyšuje finančné prostriedky, ktoré má EIB k dispozícii na účte EFSI. Účet EFSI, ktorý spravuje EIB, bol zriadený na účely výberu príjmov EÚ vyplývajúcich z operácií EFSI v rámci záruky EÚ a vrátených súm, pričom do výšky disponibilného zostatku sa z neho uhrádza uplatnenie záruky EÚ.

Záruka EÚ sa vzťahuje (až do výšky 16 miliárd EUR) na operácie financovania a investičné operácie, ktoré schválila EIB v rámci okna pre infraštruktúru a inovácie a Európsky investičný fond (EIF) v rámci okna pre MSP. Časť celkových operácií EFSI je krytá zárukou EÚ, zatiaľ čo časť vykonáva na vlastné riziko skupina EIB (najmenej 5 miliárd EUR).

V článku 16 ods. 6 nariadenia o EFSI sa stanovuje, že Komisia každoročne do 31. mája predloží Európskemu parlamentu, Rade a Dvoru audítorov výročnú správu o spravovaní záručného fondu EFSI v predchádzajúcom kalendárnom roku vrátane posúdenia primeranosti cieľovej sumy a úrovne záručného fondu EFSI a potreby jeho doplnenia. Výročná správa obsahuje prezentáciu finančnej situácie záručného fondu EFSI ku koncu predchádzajúceho kalendárneho roka, finančných tokoch v priebehu predchádzajúceho kalendárneho roka, rovnako ako významných transakcií a všetky relevantné informácie o finančných účtoch. Správa obsahuje aj informácie o finančnom riadení, výkonnosti a rizikách záručného fondu EFSI ku koncu predchádzajúceho kalendárneho roka.

V roku 2016 boli v súvislosti so zabezpečením záručného fondu EFSI viazané rozpočtové prostriedky vo výške 2 100 miliónov EUR v súlade s rozhodnutím Komisie C(2016)311 na účely financovania fondu.

Počas roka sa do záručného fondu EFSI reálne vyplatila suma v celkovej výške asi 1 018 miliónov EUR. Z toho väčšina pochádzala z platobných rozpočtových prostriedkov všeobecného rozpočtu EÚ, zatiaľ čo suma vo výške 6,3 milióna EUR bola vrátená z účtu EFSI (ako pripísaný príjem).

4.Riadenie záručného fondu EFSI v roku 2016

4.1.Finančné hospodárenie

Likvidné aktíva fondu sa investujú v súlade so zásadami hospodárenia stanovenými v rozhodnutí Komisie C(2016)165 z 21. januára 2016 o schválení usmernení pre správu aktív záručného fondu Európskeho fondu pre strategické investície.

V týchto usmerneniach sa predpokladá, že spravované aktíva zabezpečia dostatočnú likviditu v súvislosti s potenciálnymi výzvami na uplatnenie záruky, pričom sa budú stále zameriavať na optimalizáciu miery rizík a výnosov, ktorá je zlučiteľná so zachovaním vysokého stupňa bezpečnosti a stability.

Stratégie investovania a riadenia rizík boli prijaté s ohľadom na investičné ciele a výhľad podmienok na trhu. Investičný prístup bol zameraný na posilnenie diverzifikácie naprieč rôznymi triedami aktív s pevným výnosom.

4.2.Vývoj na trhu v roku 2016

V roku 2016 bol európsky trh s pevným výnosom charakterizovaný zvýšenou volatilitou trhu. Do septembra neustále klesali výnosy zo štátnych dlhopisov v dôsledku nízkeho nominálneho rastu a akomodačnej menovej politiky. Významnými míľnikmi v roku 2016 boli aj reakcie trhu na referendum o členstve v Európskej únii, ktoré sa uskutočnilo v Spojenom kráľovstve 23. júna 2016, a na prezidentské voľby v USA v novembri 2016.

Počas fázy budovania portfólia záručného fondu EFSI v období od apríla do decembra 2016 došlo k výraznej zmene európskej referenčnej výnosovej krivky v bode sedemročnej splatnosti. Znížili sa najmä krátkodobé a strednodobé sadzby, a to v rozsahu od 15 do 35 bázických bodov (jeden bázický bod = 0,01 %), čím sa zvýšili úrovne cien dlhopisov (ceny sú nepriamo úmerné úrokovým sadzbám). Na druhej strane sa dlhodobé sadzby zvýšili o 10 bázických bodov, zmenil sa tak sklon výnosovej krivky, ktorá vystúpila na svoje najstrmšie úrovne za obdobie viac ako jedného roka. Dôležité je, že úrokové sadzby v určitých kľúčových bodoch splatnosti v tomto období výrazne kolísali.

Vysokou volatilitou trhu sa vyznačovala najmä prvá polovica roka, keďže trhové zmýšľanie bolo pod vplyvom spomalenia hospodárstva v Číne, určitých slabých miest v oživení v USA a klesajúcich cien komodít, čo podnecovalo obavy z hospodárskeho poklesu, ako aj pod vplyvom zmien postupov rozšíreného programu nákupu aktív ECB. Takzvané základné a polozákladné referenčné výnosy (DE, FR, NL atď.) boli negatívne v prípade všetkých splatností až do ~7 rokov (v závislosti od jurisdikcie). Na konci druhého štvrťroka malo referendum v Spojenom kráľovstve za následok náhly, ale krátkodobý nárast volatility, po ktorom nasledovalo významné zníženie výnosov. Výnos z nemeckých štátnych dlhopisov s desaťročnou splatnosťou po prvýkrát skončil tesne pod nulou.

Trhy s dlhopismi boli v treťom štvrťroku pokojnejšie, pričom vrcholom v tomto období bol posun menovej politiky japonskej národnej banky v septembri (signalizujúci horné hranice na výnosy z japonských štátnych dlhopisov), ktorý urýchlil očakávania účastníkov trhu, pokiaľ ide o podporu fiškálnej politiky pre svetové hospodárstva.

V poslednom štvrťroku 2016 sa trh s dlhopismi obrátil z dôvodu zvýšených politických rizík. Volatilita dosiahla svoj vrchol a došlo k celkovému nárastu strednodobých až dlhodobých referenčných úrokových sadzieb. Najmä výnos referenčných desaťročných nemeckých dlhopisov znovu dosiahol pozitívne hodnoty. Naopak, krátkodobé sadzby zostali zakotvené hlboko v negatívnych číslach. Okrem neistoty účastníkov trhu, pokiaľ ide o postoj významných centrálnych bánk k menovej politike, bola hlavnou hybnou silou politika, ktorú bude sledovať novo zvolený prezident USA.

Výsledok prezidentských volieb v USA podnietil významné preceňovanie mnohých tried aktív, pričom osobitná pozornosť sa venovala plánom nového prezidenta v oblasti hospodárskej politiky týkajúcim sa fiškálnych stimulov, daňovej reforme a deregulácii. Od jeho zvolenia do konca roka trh oceňoval vyššie očakávania, pokiaľ ide o rast a infláciu, pričom sa zľahčovali potenciálne riziká spojené s niektorými témami jeho volebnej kampane, ktoré sa týkali jeho prístupu v oblasti obchodnej a zahraničnej politiky. V dôsledku toho nastal na rozvinutých trhoch veľký posun od dlhopisov k akciám.

4.3.Hlavné vonkajšie peňažné toky

Pre fond bola v roku 2016 najprv k dispozícii suma vo výške 500 miliónov EUR v platobných rozpočtových prostriedkoch. Táto suma sa do záručného fondu EFSI uhrádzala postupne od apríla do júla 2016.

Počas decembra 2016 bolo do fondu uhradených ďalších 518 miliónov EUR, z ktorých väčšina predstavovala platobné rozpočtové prostriedky prerozdelené z iných rozpočtových riadkov ako súčasť postupu globálneho presunu.

V roku 2016 sa nevyskytli žiadne výzvy na uplatnenie záruky ani žiadny iný odlev z fondu.

V súčasnosti sa v rámci rozpočtu EÚ predpokladá, že v roku 2017 sa do záručného fondu EFSI uhradí približne 2,3 miliardy EUR, čím jeho celkové aktíva dosiahnu očakávanú výšku 3,3 miliardy EUR.